徐孺興哀詞
作者：郭祥正
朝代：宋

paragraphs: 嗟乎孺興之不幸兮，上有高堂白髪之慈親。
孝不克以自信兮，魂將逝而復返。
目冥冥而莫勝兮，顧天命之予短。
業修修兮志與道配，寂不少振兮遽沉幽而終蹇。
蘭未芳兮先凋，月將昇兮俄隕。
孺人囂囂兮，追話言之弗足。
夢悠悠兮，魂去來而數蹙。
撫稚子兮秋夜長，暗明璫兮摧腕玉。
魂何知兮，興予之哀。
體與道化兮，歲月徂而屢周。
情纒綿兮，若俱往則已矣。
詞不足以盡寄兮，託餘思于江流。